Mette Thiesen. Foto: Ritzau Scanpix

BLOG: Hvis Dansk Folkeparti havde passet deres vagt, var Nye Borgerlige slet ikke blevet stiftet.

Jeg bliver tit spurgt om, hvad de væsentligste forskelle er på Nye Borgerlige og Dansk Folkeparti. Det vil jeg give mit svar på i dette indlæg. Først vil jeg dog starte med at rose Pia Kjærsgaard, som jeg har den største respekt for. Vi bør alle takke Kjærsgaard for, at tilstandene i Danmark ikke er så slemme, som de er i Sverige.

Siden Kjærsgaard i 2012 forlod formandsposten i Dansk Folkeparti og overlod tøjlerne til Kristian Thulesen Dahl, er der dog sket meget i partiet. Partiet har rykket sig længere og længere væk fra det borgerlige Danmark. Faktisk er det nu gået så vidt, at danskerne ikke ved, om partiet endegyldigt skifter til rød blok efter næste folketingsvalg.

Dansk Folkeparti blev født ud af Fremskridtspartiet i 1995. Dengang var lavere skat og personlig frihed mærkesager. Det er under Thulesen Dahls lederskab forsvundet helt fra partiets DNA. Da Kjærsgaard var formand, gjorde partiet en dyd ud af at stå fast ved sine meninger. Det er også fortid.

Det så vi tydeligt i 2015, da samtlige politikere sad på hænderne, mens migranter vandrede på vores motorveje – direkte ind i vores daginstitutioner, skoler og boligområder. De politikere, der kort forinden var blevet valgt til Folketinget for at beskytte danskerne og Danmark, svigtede grumt.

Konsekvenserne af politikernes svigt er enorme

Jeg forstår stadig ikke, hvordan Dansk Folkeparti kunne lade det ske. Mere end hver femte dansker havde tre måneder forinden vist Dansk Folkeparti tillid og stemt på dem. Blå blok vandt magten. De lovede vælgerne en straksopbremsning på asylområdet. Det løfte har de ikke leveret på. Tværtimod. Hvorfor satte Dansk Folkeparti ikke statsminister, Lars Løkke Rasmussen, stolen for døren?

Siden har vi set konsekvenserne. 10 ud af 12 overfaldsvoldtægter begås af indvandrere eller efterkommere. Hver anden voldtægtsdømt er indvandrer eller efterkommer. Efterkommere af ikke-vestlige indvandrere begår næsten to en halv gange så meget kriminalitet som resten af befolkningen i Danmark. Antallet af anmeldte voldtægter, trusler og voldelige overfald er eksploderet.

I år 1988 var der 95.025 ikke-vestlige indvandrere og efterkommere i Danmark. Nu er her 493.468. Det er en femdobling på 30 år. Forestil jer, hvis der også bliver en femdobling de næste 30 år. Så vil der altså i år 2048 være 2,5 million ikke-vestlige indvandrere og efterkommere i Danmark. Alarmklokkerne bør ringe hos alle danskere.

Der bør i højere grad differentieres mellem lande

Det er vigtigt at huske på, at rigtig mange af de ikke-vestlige er personer fra muslimske lande. Ikke-vestlige er egentlig et dumt udtryk, fordi det stigmatiserer personer fra eksempelvis Thailand og Vietnam.

De nuværende lappeløsningsregler er skyld i, at en sød thailandske pige som Mint, kommer i klemme og udvises af Danmark. Det er hul i hovedet. Vi bør basere på viden og erfaring fra land til land.

Kigger vi på thailændere og vietnamesere, er det folk, der er mindre kriminelle, og som bidrager positivt til vores samfund. Når vi kigger på personer fra muslimske lande, er det modsat. Det skal vi selvfølgelig forholde os til. Det har politikerne ikke været gode nok til. Derfor ser vi hjerteskærende sager som den med stakkels Mint.

Finanslovsaftalen løser ikke problemerne

Dansk Folkeparti og regeringspartierne, Venstre, Liberal Alliance og Det Konservative Folkeparti, forsøger med finanslovsaftalen at rette op på deres massive svigt. Desværre løser de ikke problemerne. Udviklingen bliver ikke vendt. Tilstrømningen stopper ikke.

Hvorfor ønsker Dansk Folkeparti og regeringen ikke at gribe fat om nældens rod og indføre et stop for spontan asyl til Danmark? Et asylstop er ellers det eneste, der effektivt vil bremse skaden og skabe mulighed for at vende udviklingen. I Nye Borgerlige insisterer vi på, at enhver der vil være statsminister med vores støtte, skal indføre et asylstop. Vi danskere skal have lov til at bestemme i vores eget land.

Finanslovsaftalen sætter heller ikke en stopper for, at migranter på midlertidig opholdstilladelse bliver til indvandrere og får permanent opholdstilladelse.

Med de nyeste deprimerende tal fra Danmarks Statistik, der viser, at antallet af indvandrere og efterkommere i Danmark er steget eksplosivt og allerede nu er på et niveau, som Danmark Statistik havde forudset først skulle indtræffe i 2050, burde netop dét have været et centralt punkt for Dansk Folkeparti og regeringen at gribe fat i.

Dansk Folkepartis ambitionsniveau er rystende lavt

Det har været svært at få Dansk Folkeparti til at sætte tal på deres såkaldte paradigmeskifte. Dog lykkedes det i Debatten på DR2 den 6. december, da partiets udlændingeordfører, Martin Henriksen, erkendte, at det kun drejer sig om maksimalt 17.000 personer, der kan få inddraget deres opholdstilladelse og blive sendt hjem. KUN 17.000?! Jeg finder Dansk Folkepartis ambitionsniveau rystende lavt. Det er udtryk for endnu en lappeløsning.

Tal viser ifølge Finansministeriet, at den ikke-vestlige indvandring vil koste statskassen 33 milliarder kroner om året de næste 82 år. Den regning kan kun bringes ned, hvis man stopper tilstrømningen ved at indføre et asylstop og samtidig forlanger, at alle udlændinge i Danmark forsørger sig selv.

Aftalen mellem Dansk Folkeparti og regeringen kommer ikke i nærheden af at reducere den regning, som danskerne hvert år betaler for politikernes manglende vilje til at løse udlændingepolitikken fra bunden. Derfor vil vi fastholde, at enhver der vil være statsminister med vores støtte, skal knytte retten til offentlig forsørgelse til det danske statsborgerskab.

I Nye Borgerlige mener vi, at alle udlændinge der dømmes for kriminalitet, skal ud af Danmark og aldrig vende tilbage. Det krav vil vi stå fast på. Her er ambitionsniveauet fra Dansk Folkeparti, at de kriminelle skal sættes ud på øen, Lindholm. Med regelmæssig færgefart til Kalvehave flyttes problemerne altså fra Bording til en anden lille by i Danmark. Danskerne betaler stadig prisen for politikernes svigt.

Dansk Folkeparti svigtede med manglende krav om folkeafstemning om Migrationspagten

I slutningen af 2018 underskrev regeringen FN’s Migrationspagt i Marrakesh. Det kan ende med at få stor betydning og forpligte Danmark til en migrantpolitik stik imod befolkningens ønsker. Det så vi med Flygtningekonventionen, der i 1952 blot blev underskrevet af regeringen og ikke forelagt Rigsdagen. Konsekvenserne af det slås vi stadigvæk med i dag.

At Dansk Folkeparti ikke krævede en folkeafstemning om FN’s Migrationspagt i forbindelse med finanslovsforhandlinger, forstår jeg intet af. Hvis vi sad i Folketinget og var støtteparti for regeringen, ville vi ikke acceptere underskrivelsen.

Der er brug for Nye Borgerlige

Hvis Dansk Folkeparti havde passet deres vagt, var Nye Borgerlige slet ikke blevet stiftet. Manglende konkurrence blev til sidst en for stor sovepude for Dansk Folkeparti. Nye Borgerlige er en helt ny bevægelse i dansk politik. Vi er en samling af danskere, der har fået nok. Vi siger, hvad vi mener, og vi mener, hvad vi siger. Vi har vores tre ufravigelige krav, som vi står fast på:

Totalt asylstop

Kriminelle udlændinge skal udvises efter første dom

Udlændinge skal forsørge sig selv

Vi skal kunne færdes trygt i vores land igen. Vi skal have den personlige frihed tilbage. Danskerne skal have lov til at beholde flere af deres egne penge. Med vores politik vil alle danskere få flere penge mellem hænderne.

Vi skal være sikre på, at vi og vores kære kan komme på sygehuset, hvis uheldet er ude. Vi betaler en af verdens højeste skatter. Derfor skal vi ikke acceptere brugerbetaling. Vores sociale sikkerhedsnet skal fungere. Hvis man som dansker er for syg til at arbejde, skal man kunne leve et værdigt liv i økonomisk tryghed.

Det er vigtigt, at vi en gang for alle får styr på udlændingepolitikken. Ellers risikerer vores velfærdssamfund at styrte i grus. Politikerne har bevist i flere årtier, at de er løbet tør for løsninger. De sætter gang på gang et plaster på et åbent benbrud. Det er ikke nok. Der er brug for Nye Borgerlige.